Szám: 220-17/2013. 5. sz. napirendi pont anyaga

**Előterjesztés**

Zalaszentgrót Városi Önkormányzat Képviselő-testületének

2013. november 28-i ülésére

**Tárgy:** Tájékoztatás mezei őrszolgálat felállításának általános feltételeiről

**Tisztelt Képviselő testület!**

Városunk elsődleges érdekei közé tartozik a külterületeinken található köz- és magántulajdonban lévő ingatlanok, termőföldek, valamint a termőföldön lévő, illetve ahhoz tartozó termények, termékek, felszerelések és haszonállatok, továbbá a földmérési jelek fokozottabb vagyonvédelme és az illegális hulladéklerakás felszámolása.

Jelenleg a város fentebb említett értékeinek védelme nem teljes körű, mivel a rendőrség és a polgárőrség személyi létszámából adódóan nem képes ezeken a területeket a védelmet személyes jelenlétével olyan mértékben biztosítani, mint városunk belterületein.

Erre a problémára kínálhat megoldást a mezei őrszolgálat létrehozása, amely a város külterületi termőföldjein járőrszolgálatot ellátva fokozza az ott élő lakosság biztonságérzetet, valamint jelenlétével csökkenti a város külterületein elkövetett szabálysértések és bűncselekmények számát. A mezőőrök a polgárőrséggel és a rendőrséggel együttműködve fontos szerepet kaphatnak a megelőzés területén is, ezzel is elősegítve a városi bűnmegelőzés céljait. Ezek mellett környezeti és egészségi szempontból a mezei őrszolgálat létrehozása hozzájárul az illegális hulladéklerakók megszüntetéséhez, közvetett hatással javítva ezzel az egészségügyi feltételeket.

A mezei őrszolgálat létesítésének és feladatkörének alapvető szabályait a fegyveres biztonsági őrségről, a természetvédelmi és a mezei őrszolgálatról szóló 1997. évi CLIX. törvény szabályozza, de emellett számos ágazati rendelet tartalmaz előírásokat a mezei őrszolgálat működésével kapcsolatban.

A fenti törvény értelmében a települési önkormányzat a közigazgatási területéhez tartozó termőföldek – ide nem értve az erdőt és a halastavat – őrzéséről mezei őrszolgálat létesítésével gondoskodhat. Ezt követően a létrehozást a mezőgazdasági igazgatási szervnek be kell jelenteni,

amely az őrszolgálatot közhiteles nyilvántartásba veszi. A bejelentésnek tartalmaznia kell az őrszolgálat létszámát, az őrzött terület mértékét és a földrészletek helyrajzi számát.

Az őrszolgálat létszámát a működési területhez és a körzetben tevékenykedő egyéb közfeladatot ellátó őrszolgálatok működéséhez mérten úgy kell megállapítani, hogy annak napi, rendszeres ellenőrzése biztosítható legyen.

Az önkormányzati mezei őrszolgálat megalakítási, fenntartási és működési költségeit a földhasználó, ha ez ismeretlen, a tulajdonos által kifizetett mezőőri járulékból és a központi költségvetés által biztosított hozzájárulásból kell fedezni. A mezőőri járulék mértékét és megfizetésének módját a települési önkormányzat a mezei őrszolgálat létesítéséről és működéséről szóló helyi önkormányzati rendeletében szabályozza. A mezőőri járulék adók módjára behajtandó köztartozásnak minősül.

Az önkormányzat a mezei őrszolgálat megalakítása előtt az egyes rendészeti feladatokat ellátó személyek tevékenységéről, valamint egyes törvényeknek az iskolakerülés elleni fellépést biztosító módosításáról szóló törvényben meghatározott együttműködési megállapodást köt a rendőrséggel.

A megalakítási, fenntartási és működési költségek felét, de legfeljebb a külön jogszabályban meghatározott összeget a központi költségvetés biztosítja hozzájárulásként az agrárpolitikáért felelős miniszter által vezetett minisztérium fejezetéből. A hozzájárulás részletes feltételeit a mezei őrszolgálat megalakításához, fenntartásához és működéséhez nyújtandó állami hozzájárulás igénybevételének rendjéről és feltételeiről szóló 64/2009. (V. 22.) FVM–PM  
együttes rendelet szabályozza. Ezen jogszabály értelmébenaz önkormányzat az újonnan létrehozott őrszolgálat megalakítási költségeinek 50%-át, de – mezőőrönként – legfeljebb háromszázezer forintnak a megtérítését, a nyilvántartásba vételt követő harminc napon belül igényelheti. Az önkormányzat az őrszolgálat fenntartásával és működésével kapcsolatban felmerülő költségek – személyi és dologi kiadások – 50%-ának, de legfeljebb ötvenezer forint/hó/fő megtérítését negyedéves időszakokra utólag kérelmezheti, a tárgyidőszak utolsó napjától számított harminc napon belül.

Hangsúlyozni kívánom, hogy jelen előterjesztés célja egy általános jellegű tájékoztatás nyújtása a mezei őrszolgálat létrehozásának feltételeiről, a részletes - konkrét számadatokat tartalmazó - javaslat a Képviselő-testület támogató döntését követően kerül kidolgozásra, mely során számos előkérdést szükséges tisztázni.

Az őrzendő terület nagyságának felmérése után úgy kell meghatározni a mezei őrszolgálat létszámát, hogy a rendszeres - az egész területre kiterjedő - ellenőrzés ténylegesen megvalósulhasson. Határozni kell arról, hogy a mezőőri járulék milyen elv szerint (földhasználó/tulajdonos vagy területnagyság alapján fizetendő) kerüljön kiszabásra és mennyi legyen az összege.

-2-

A beszedés adminisztratív feladatait is szükséges megszervezni. Meg kell határozni az őrszolgálat felállításával járó személyi és dologi jellegű hozzávetőleges kiadásokat.

A T. Képviselő-testület a fentiek ismeretében hozhatja meg végső támogató döntését az őrszolgálat felállításáról. Ezt követően meg kell alkotni a mezei őrszolgálatról szóló rendeletet, valamint ki kell egészíteni a Zalaszentgróti Közös Önkormányzati Hivatal alapító okiratát a mezei őrszolgálat szakfeladatával. El kell indítani a nyilvántartásba vételi eljárást, melyhez a védendő területen található termőföldek és egyéb ingatlanok helyrajzi számairól is kimutatást kell készíteni. Pályáztatási eljárást követően ki kell választani a mezőőrök személyét, valamint be kell szerezni a felszerelésüket. Végül elő kell készíteni a megyei rendőr-főkapitánysággal kötendő együttműködési megállapodást is.

A leírtak alapján is megállapítható, hogy a mezei őrszolgálat felállítása mennyire szerteágazó előkészítő munkálatokat igényel.

A Gazdasági és Városfejlesztési Bizottság az előterjesztést megtárgyalta és a 91/2013. (XI. 21.) számú határozatában támogatja a mezei őrszolgálat felállítását és egyhangúlag javasolja Zalaszentgrót Város Önkormányzat Képviselő-testületének a mezei őrszolgálat felállításával járó személyi és dologi kiadások hozzávetőleges összegét tartalmazó kimutatás elkészíttetését.

Kérem a T. Képviselő-testületet, hogy az előterjesztést tárgyalja meg, majd azt követően fogadja el az alábbi határozati javaslatot.

**Határozati javaslat**

**A alternatív**

Zalaszentgrót Város Önkormányzatának Képviselő-testülete a mezei őrszolgálat felállításának általános feltételeiről szóló tájékoztatót elfogadja, a mezei őrszolgálat felállítását nem támogatja.

**B alternatív**

Zalaszentgrót Város Önkormányzatának Képviselő-testülete a mezei őrszolgálat felállításának általános feltételeiről szóló tájékoztatót elfogadja.

Felkéri Baracskai József polgármestert, hogy intézkedjen a mezei őrszolgálat felállításával járó személyi és dologi kiadások hozzávetőleges összegét tartalmazó kimutatás előterjesztéséről.

-3-

**Határidő:** 2014. április 30.

**Felelős:** Baracskai József polgármester

**Zalaszentgrót**, 2013. november 22.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző

-4-