Szám: 220-17/2013. 3. sz. . napirendi pont

**Előterjesztés**

**Zalaszentgrót Városi Önkormányzat Képviselő-testülete**

**2013. november 28-i ülésére**

**Tárgy:** Zalaszentgrót Városi Önkormányzat 2013. évi költségvetésének módosításáról szóló rendelet elfogadása

**Tisztelt Képviselő-testület!**

Magyarország helyi önkormányzatairól szóló2011. évi CLXXXIX. törvény **42. §**  A képviselő-testület át nem ruházható hatáskörébe utalta„a gazdasági program, a hitelfelvétel, a kötvénykibocsátás, a kölcsönfelvétel vagy más adósságot keletkeztető kötelezettségvállalás, **államháztartáson kívüli forrás átvétele, átadása**”. A jogszabályi rendelkezések gyakorlati alkalmazása azonban az önkormányzati költségvetésben biztosított polgármesteri keret felhasználásában jelentős gyakorlati nehézséget okozott. A törvény ezen rendelkezésének túlzott és indokolatlan korlátozását is felismerte a jogalkotó, melynek következményeként a korábbi, 1990. évi LV. törvényi rendelkezések kerülnek ismételten alkalmazására. Az Országgyűlés elfogadta a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) módosításáról szóló 2013. évi LXXXV. törvényt, melynek értelmében az Mötv. 41. §-a az alábbi bekezdéssel egészült ki:

**„(9) A helyi önkormányzat képviselő-testülete az államháztartáson kívüli forrás átvételére és átadására vonatkozó rendelkezéseket rendeletben szabályozza.”**

Ezzel egyidejűleg módosult az Mötv. 42. § 4. pontja, amely alapján az alapítványi forrás átadása és átvétele kivételével már nincs az államháztartáson kívüli forrás átadására, átvételére vonatkozóan hatáskör átruházási tilalom.

Zalaszentgrót Város Önkormányzat Képviselő-testületének a 2013. évi költségvetésről szóló 3/2013. (II. 15.) önkormányzati rendelete értelmében a költségvetési rendeletben biztosított polgármesteri keretből az egyéb államháztartáson kívüli forrás tárgyában a polgármester jogosult dönteni, melyhez a testületet adja jóváhagyását. A módosult törvényi rendelkezés értelmében a polgármester által felhasználható költségvetési keretből államháztartáson kívüli forrás átadásának és átvételének szabályait önkormányzati rendeletben szükséges szabályozni, melynek keretében – az alapítványi pénzeszköz átadás és átvétel kivételével – már nincs kizárólagos képviselő-testületi hatáskör.

A rendelet módosítása továbbá tartalmazza a Zalaszentgróti Közös Önkormányzati Hivatal köztisztviselői vonatkozásában az illetménykiegészítés megállapítását 2013. évre.

A köztisztviselői illetmény a jogszabály szerint megállapított alapilletményből, valamint a törvényben meghatározott feltételek esetén illetménykiegészítésből, illetve illetménypótlékból áll. A 2013. évben a hivatal jelentős változáson ment keresztül, hiszen az idei év március 01-től a jogszabály kötelező rendelkezése értelmében létrejöttek a közös önkormányzati hivatalok. A 2013. évi központi költségvetés az idei évtől bevezette a feladatfinanszírozás rendszerét, melynek fontos eleme, hogy az egyes „címkézett” állami normatívák feladat szerinti felhasználását garantálni kell, illetve a központi költségvetési támogatás kizárólag a megjelölt feladat keretében használható fel, illetve számolható el. Az idei évben a hivatal elismert létszáma 30 főben került meghatározásra a költségvetési törvényben meghatározott létszámok és korrekciós tényezők alapján történő számolásnak megfelelően.

A 30 fős humánerőforrással való gazdálkodásban törekedtünk a gazdaságos alkalmazások kialakítására, melynek eredményeképpen, ahol volt lehetőség, ott közfoglalkoztatás keretében biztosítottuk a feladat ellátását. Személyi juttatások előirányzatánál a várható tényadatok alapján közel 7 millió forintos megtakarítás jelentkezett egyrészt a közfoglalkoztatás révén, illetve azzal, hogy a teljes létszám feltöltése nem történt meg, másrészt megtakarítást jelentett a belső ellenőr alkalmazása is, melynek bérköltségét ZalA-KAR Térségi Innovációs Társulás tagjai biztosították, valamint a ZalA-KAR Térségi Innovációs Társulás munkaszervezeti feladataira kapott támogatás, illetve a közös hivatal zalabéri kirendeltségéhez Zalabér Község Önkormányzata részéről biztosított támogatás összege is. Mindezekből következően mára biztonsággal látható, hogy a hivatali köztisztviselői esetében van fedezet illetmény-kiegészítés nyújtására 2013. évben. A helyi önkormányzat rendeletben egységesen a tárgyévre illetménykiegészítést állapíthat meg, amelynek mértéke felsőfokú iskolai végzettségű köztisztviselő esetében az alapilletményének legfeljebb 30%-a (11.595,-Ft/hó), középiskolai végzettségű köztisztviselő esetében az alapilletmény legfeljebb 20%-a (7.730,-Ft/hó). Az előzetes számítások szerint összhivatali szinten az alábbi költséget teszi ki az illetménykiegészítés:

|  |  |
| --- | --- |
| 17 fő felsőfokú végzettségű esetében | 2.191.455,-Ft |
| 10 fő középfokú végzettségű köztisztviselő esetében | 927.600,-Ft |
| Összesen: | 3.119.055,-Ft |
| Járulék | 842.145,-Ft |
| MINDÖSSZESEN | **3.961.200,-Ft** |

Az illetménykiegészítés teljes költsége 3.961.200,-Ft-ot jelent, amely a fentiekben kimutatott személyi juttatások és munkaadót terhelő járulékok előirányzatából finanszírozható.

Tényként elmondható, hogy a közszférában évek óta nem volt bérfejlesztés, és a közalkalmazottaknál az idei évben valósult meg a bérrendezés az életpálya bevezetéséhez igazodóan. Mára a médiában is hallható a Kormányzat azon szándéka, hogy az évek óta elmaradt bérrendezés megvalósul a köztisztviselői karnál. Nem vitatható, hogy a közös hivatal kapcsán számos olyan feladat jelentkezett, amely az idei márciusi megállapodás megkötésekor még nem volt felismerhető, illetve látható. Az idei évben jelentős feladatnövekedés volt egyrészt a közös hivatallal kapcsolatban, másrészt a központi átszervezések sok esetben koncepciótlan és haladéktalan intézkedést indukáló utasításait kellett teljesíteni. Tekintettel azon tényre, hogy a hivatali feladatra kapott normatívában az idei évben van lehetőség illetménykiegészítés nyújtására, így a feladatfinanszírozás keretében rendelkezésre álló fedezetből eseti illetménykiegészítés biztosítását javaslom a Tisztelt Képviselő-testület számára, melyhez elengedhetetlen annak rendeletben történő deklarálása.

**A rendeletalkotás társadalmi, gazdasági, költségvetési hatásai:**

A rendelet szabályozza az államháztartáson kívüli források átadását és átvételét, amely által nyomon követhető a közpénzek célnak megfelelő felhasználás, elszámolása. Az államháztartáson kívüli forrás fedezetét, az átvett forrást a mindenkori költségvetési rendelet tartalmazza. A rendelet szabályozza, hogy az érintettek az önkormányzat költségvetéséből milyen módon, formában kaphatnak pénzbeli támogatást meghatározott, tevékenységüket segítő, illetve azzal összefüggő célra.

A módosítás továbbá 2013. évre vonatkozóan a köztisztviselők vonatkozásában illetménykiegészítést engedélyez, amelyek költségvetési forrása biztosított.

**Környezeti hatásai, egészségi következményei:**

A rendelet megalkotásának közvetlen környezeti és egészségügyi következményei nincsenek.

**Adminisztratív terheket befolyásoló hatásai:**

A rendelet megalkotásának az adminisztratív terheket tekintve számottevő hatása nincs.

**A rendelet megalkotásának szükségessége, a jogalkotás elmaradásának várható következményei:**

A képviselő-testületnek rendeletalkotási kötelezettsége áll fenn a Magyarország helyi önkormányzatairól szóló 2011. évi CLXXXIX. törvény 41. § (9) bekezdése, illetve a közszolgálati tisztviselőkről szóló 2011. évi CXCIX. törvény 234. § (3)-(4) bekezdése alapján.

**A rendelet alkalmazásához szükséges személyi, szervezeti, tárgyi és pénzügyi feltételek:**

A rendelet végrehajtásához szükséges erőforrások rendelkezésre állnak, pótlólagos személyi, szervezeti, tárgyi és nem követel meg, míg az illetménykiegészítés költségvetési fedezete biztosított.

A Pénzügyi és Ügyrendi Bizottság az előterjesztést megtárgyalta és a 84/2013.(XI. 21.) számú határozatában egyhangúlag javasolja Zalaszentgrót Város Önkormányzat Képviselő-testületének Zalaszentgrót Városi Önkormányzat 2013. évi költségvetésének módosításáról szóló rendelet elfogadását.

Kérem a Tisztelt Képviselő-testületet a rendelet-tervezet elfogadására.

Zalaegerszeg, 2013. november 22.

|  |  |
| --- | --- |
|  | ***Baracskai József***  ***polgármester*** |

|  |  |
| --- | --- |
|  |  |

***Zalaszentgrót Város Önkormányzat Képviselő-testületének***

***…./2013. (IX. 13.) számú***

***rendelet-tervezete***

***Zalaszentgrót Város Önkormányzata 2013. évi költségvetéséről szóló önkormányzati rendeletének módosításáról***

Zalaszentgrót Városi Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 111. §-a, a Magyarország 2013. évi központi költségvetéséről szóló 2012. évi CCIV. törvény, valamint az államháztartásról szóló 2011. évi CXCV. tv. 23. §. /1/1-/4/ bekezdései alapján Zalaszentgrót Város Önkormányzata a 2013. évi költségvetéséről szóló rendeletének módosításáról a következőket rendeli el:

**1. §**

A rendelet (továbbiakban R.) 10. § -a az alábbi (8) bekezdéssel egészül ki:

(8) A köztisztviselőket megillető illetménykiegészítés 2013. évre megállapított mértéke:

a) felsőfokú iskolai végzettségű köztisztviselő esetén az alapilletmény 30 %-a,

b) középfokú iskolai végzettségű köztisztviselő esetén az alapilletmény 20 %-a.

**2. §**

A R. 19. §-a helyébe az alábbi 19. §- 22. § lép, és a R. 20. §- 21. §.- 22.§ számozása 23. §. – 24. §. - 25 §.-ra változik:

**Polgármesteri hatáskör**

**19. §**

(1) Az év közben keletkező civil- és sportszervezetek kérelmeinek anyagi támogatására 600 eFt céltartalék szolgál, amelyről a polgármester rendelkezik.

(2) A városi illetve egyéb rendezvények támogatására 1.000 eFt-os keret áll rendelkezésre a központi céltartalékban, amely felett a polgármester rendelkezik.

(3) A hazai és külföldi tanulmányi- és sportversenyek résztvevőinek, valamint ifjúsági feladatok támogatására 500 eFt-os keret áll rendelkezésre a központi céltartalékban, amely felett a polgármester – a Human Ügyek Bizottság elnökének egyetértése mellett – rendelkezik.

(4) A városban működő sportszervezetek eseti támogatására 700 eFt áll rendelkezésre, amely felett a polgármester rendelkezik.

**Államháztartáson kívüli forrás átadására vonatkozó szabályok**

**20. §**

(1) Az államháztartás körébe nem tartozó jogi személyek és jogi személyiséggel nem rendelkező szervezetek (a továbbiakban együtt: támogatott) részére nyújtandó költségvetési támogatásra vonatkozóan – a (2) bekezdésben meghatározott kivétellel- jelen rendeletben szabályait kell alkalmazni.

(2) A rendelet tárgyi hatálya nem terjed ki a tárgy szerinti külön önkormányzati rendeletekben meghatározott támogatásokra, így különösen a szociális ellátásokra, a szociálisan rászorultak részére megállapított pénzbeli támogatásokra, a lakáscélú támogatásokra, valamint közfeladat ellátására kötött megállapodás keretében átadott pénzeszközökre.

(3) Jelen rendelet alkalmazásában államháztartáson kívüli forrás a természetes személyek és az államháztartás körébe nem tartozó jogi személyek és jogi személyiséggel nem rendelkező szervezetek (a továbbiakban együtt: szervezet) részére átadott, illetve tőlük kapott pénzeszköz, ingó, valamint ingatlan.

(4) Támogatásnak minősül: az önkormányzat által saját költségvetési bevétele terhére, valamint az államháztartás egyéb alrendszereiből az önkormányzaton keresztül bármilyen jogcímen nyújtott nem normatív, céljellegű, működésre és fejlesztésre adandó (nem szociális ellátás) pénzbeli juttatás.

A céljellegű támogatás lehet:

a) eseti jellegű, amely meghatározott működési vagy fejlesztési feladat ellátásához, cél megvalósításához nyújt anyagi hozzájárulást,

b) általános működési célú támogatás, ami a támogatott (az önkormányzat tulajdonosi részesedéssel rendelkező gazdasági társaságai, továbbá civil szervezetek) működéséhez biztosít pénzbeli támogatást.

**Az átadott támogatás forrása**

**21. §**

(1) Támogatásban részesülhet az a támogatott,

a) amelynek javára az önkormányzat mindenkori költségvetési rendeletének előirányzatában címzett támogatás került megállapításra,

b) amely szervezet az önkormányzathoz támogatás iránti kérelmet nyújtott be,

c) amely a korábban kapott támogatással határidőre, hitelesített bizonylatokkal elszámolt, és

d) amelynek a helyi és állami adóhatósággal szemben, illetve közüzemi lejárt tartozása nincs.

(2) A támogatásra vonatkozó döntésnek tartalmaznia kell a támogatott nevét, a támogatás összegét, valamint a támogatás célját.

(3) Az önkormányzat által nyújtott céljellegű, fejlesztési vagy működési célú támogatások esetén – értékhatárra vonatkozó korlátozás nélkül - a támogatás folyósítására megállapodást kell kötni a támogatottal. A megállapodásnak tartalmaznia kell:

a) a megállapodó felek megnevezését, címét, képviseletében eljáró személyeket,

b) a forrás nyújtásáról szóló döntés számát,

c) a forrás összegét,

d) a forrás felhasználásának célját,

e) a forrás felhasználásának feltételeit,

f) a pénzügyi teljesítést,

g) a teljesítés ütemezését,

h) a nem cél szerinti felhasználás esetén a visszatérítési kötelezettséget, a visszatérítés időpontját, időtartamát és feltételeit,

i) a pénzügyi elszámolás módját, helyét és idejét (működési támogatásról lehetőleg a tárgyévet követő év január 31-ig, illetve február 28-ig, a felhalmozási célú felhasználásokról az elszámolási határidőt a teljesítéshez kapcsolódóan kell meghatározni),

j) a megállapodásban vállalt kötelezettségek nem teljesítésének következményeit.

(4) A támogatási megállapodásban rendelkezni kell arról is, hogy a támogatást a támogatott részére történő átutalás időpontjától a Ptk. szerinti késedelmi kamattal növelten kell visszafizetni, amennyiben a támogatott nem tud megfelelően elszámolni a támogatás felhasználásáról.

(5) A támogatott a kapott támogatási összeget kizárólag a támogatási megállapodásban megjelölt célokra fordíthatja, és más személy vagy szervezet részére támogatásként tovább nem adhatja.

(6) A támogatást a támogatási megállapodás mindkét fél általi aláírását követően kizárólag átutalással lehet teljesíteni.

(7) A fel nem használt támogatást a támogatottnak az önkormányzat számlájára vissza kell fizetnie.

(8) A támogatás célnak megfelelő felhasználását az önkormányzat a Zalaszentgróti Közös Önkormányzati Hivatal (a továbbiakban hivatal) által a helyszínen ellenőrzést jogosult végezni az önkormányzat költségvetéséből juttatott támogatások felhasználásával kapcsolatosan a támogatottnál.

**21. §**

(1)A nyújtott támogatás célnak megfelelő, jogszerű felhasználásáról a támogatott köteles a támogatási megállapodásban foglalt határidőig elszámolni az alábbiak szerint:

a) Eseti támogatások:

A támogatott köteles az elszámoláshoz az alábbi dokumentumokat becsatolni:

aa) kitöltött Elszámoló lap

ab) a támogatott képviselője által hitelesített számlamásolatok

ac) a beszerzés megvalósítására megkötött szerződés, megrendelés vagy megállapodás 1-1 eredeti vagy a támogatott képviselője által hitelesített példánya

ad) építési munkák esetén a beszerzés tárgyára vonatkozó tételes költségvetés, mint szerződéses melléklet

ae) egyéb feltételek (pl. építési beruházás esetén a felelős kivitelezői nyilatkozat, műszaki átadási jegyzőkönyv, szolgáltatás megrendelése és árubeszerzés esetén teljesítésigazolás)

b) Általános működési célú támogatások:

A támogatás szabályszerű felhasználásának ellenőrizhetősége érdekében a támogatott köteles az önkormányzati támogatásról számvitelében elkülönített nyilvántartást vezetni.

A támogatott köteles az elszámoláshoz az alábbi dokumentumokat becsatolni:

ba) Az éves gazdálkodását és működését bemutató szöveges és számszaki beszámoló

bb) Az önkormányzati támogatás felhasználását dokumentáló főkönyvi kivonat, Naplófőkönyv kivonata stb.

Amennyiben az elkülönített nyilvántartás feltételei nem biztosítottak, úgy a támogatott a támogatás elszámolását az eseti támogatások elszámolására előírt módon köteles teljesíteni.

(2) Elszámolási határidő: a támogatási megállapodásban rögzítettek szerint.

a) a civil szervezetek esetében lehetőleg a tárgyévet követő év január 31-ig,

b) az önkormányzat tulajdonosi részesedéssel rendelkező gazdasági társasága esetében a tárgyévet követő év május 31-ig,

c) önkormányzat tulajdonosi részesedéssel nem rendelkező gazdasági társaságok esetében a tárgyévet követő év február 28-ig.

(3) A támogatott különösen indokolt esetben kérheti az elszámolási határidő meghosszabbítását, vagy a célra fel nem használt támogatási összeg más célú hasznosítását. A kérelmet írásban kell benyújtani a támogatást nyújtónál, legkésőbb az eredeti elszámolási határidő lejártáig.

(4) A benyújtott elszámolásokat a hivatal illetékes szervezeti egységének megbízott dolgozója ellenőrizni köteles, hogy a felhasználás a célnak megfelelően és jogszerűen történt-e. A tartalmi és számszaki ellenőrzés tényét és annak elfogadását a benyújtott elszámoláson, illetve a beszámolón dokumentálni kell.

(5) Ha a támogatott a megállapodásban foglalt elszámolási határidőig nem, vagy nem szabályos módon számolt el a támogatás felhasználásáról az 5. § (2) bekezdés rendelkezéseit kell alkalmazni.

(6) A fel nem használt támogatást a támogatott köteles az önkormányzat számlájára visszafizetni.

(7) A hivatal ellenőrzést végezhet az önkormányzat költségvetéséből juttatott támogatások felhasználásával kapcsolatosan a támogatottnál.

(8) Az elutasított, vagy a részben elutasított elszámolás esetén a támogatott köteles a támogatási összeget, vagy a támogatási összegnek az elszámolás el nem fogadott részére eső összegét az önkormányzat számlájára visszafizetni.

(9) Támogatást nyújtó a megállapodástól eláll, amennyiben a támogatott valótlan adatot szolgáltatott.

(10) A támogatási megállapodás módosítására a támogatott írásbeli kérelme alapján kerül sor. Módosításnak minősül különösen az elszámolási határidő meghosszabbítása.

(11) A támogatásokról és a számadási kötelezettség teljesítéséről a hivatal nyilvántartást vezet, mely tartalmazza a támogatott nevét, címét, a támogatást nyújtó megnevezését, a támogatott képviselőjének nevét, a támogatás összegét és célját, az átutalás idejét, a támogatás célszerinti felhasználása elszámolásának határidejét, az elszámolás időpontját, valamint az elszámolás és bizonylat fellelhetőségét, a bizonylat számát.

**Államháztartáson kívüli forrás átvételére vonatkozó szabályok**

**22. §**

(1) Az államháztartáson kívüli forrás végleges átvételéről a képviselő-testület dönt.

(2) Az államháztartáson kívüli forrás átvételéről szóló megállapodást a polgármester köti meg.

**Záró rendelkezések**

**23. §**

(1) Jelen rendelet a kihirdetését követő napon lép hatályba és a hatályba lépését követő napon hatályát veszti.

|  |  |
| --- | --- |
| **Baracskai József**  **polgármester** | **Dr. Simon Beáta**  **jegyző** |

A rendelet 2013. november -án kihirdetésre került.

|  |  |
| --- | --- |
|  | **Dr. Simon Beáta**  **jegyző** |